400 poste by KPMG gesnyFoto: @SADN_Diaspora/Twitter.com KPMG Suid-Afrika het Maandag aangekondig dat tot 400 werknemers binnekort hul werk sal kwyt wees aangesien dié beleërde ouditfirma van plan is om sekere streekskantore te sluit. Volgens die maatskappy sal poste ook besnoei word, aangesien hy ŉ nuwe fokus met sy raadgewende besigheid beplan en interne sakeondersteuning gaan afskaal om sy kleiner voetspoor te reflekteer. KPMG het gesê die leierskapsveranderinge sal beteken dat ŉ aantal senior vennote van oor sy internasionale netwerk oor ŉ uitgebreide tydperk in die maatskappy se raad en uitvoerende posisies, asook senior kliëntediensposisies, ingetrek word. Nhlamulo Dlomu, uitvoerende hoof van KPMG Suid-Afrika, het gesê hierdie moeilike besluit is nodig om die maatskappy op ŉ meer volhoubare pad te plaas. “Ons stel nou gehalte en integriteit as die kern van ons besigheid en van nou af sal die maatskappy daarop fokus om minder goed beter te doen. Ek is vol vertroue dat ons die regte stappe gedoen het om die besigheid te hervorm. Nou het ons tyd nodig vir hierdie veranderinge om pos te vat,” het Dlomu gesê. KPMG het oor die afgelope tyd byna op ŉ weeklikse basis kliënte verloor nadat die firma in omstredenheid gedompel is oor oudits wat dit vir die Gupta-familie gedoen het en ŉ verslag wat dit vir die Suid-Afrikaanse Inkomstediens saamgestel het oor ŉ valse geheime eenheid.